ส่วนที่ 1

ข้อมูลสรุป (Executive Summary)

บริษัทฯ เป็นผู้ผลิตและจำหน่ายผลิตภัณฑ์ ผลไม้บรรจุกระป๋องและบรรจุถุง Pouch
น้ำผักผลไม้และเครื่องดื่ม มีสายผลิตภัณฑ์หลักคือ สับปะรดบรรจุกระป๋องและบรรจุถุง Pouch
ผลไม้บรรจุกระป๋อง ข้าวโพดหวานบรรจุกระป๋อง น้ำสับปะรดเข้มข้น
น้ำผักผลไม้และเครื่องดื่มบรรจุกระป๋อง พาสเจอร์ไรส์ กล่องยูเอชที และขวด PET
ภายใต้เครื่องหมายการค้าของบริษัทฯ
และภายใต้เครื่องหมายการค้าของลูกค้าทั้งในและต่างประเทศ
ตลอดจนนมสดยูเอชทีภายใต้เครื่องหมายการค้าตราฟาร์มโชคชัย

ด้านตลาดต่างประเทศจะขายผ่านตัวแทนจำหน่าย และขายไปยังลูกค้าโดยตรง ทำให้ ตรา “มาลี”
เป็นที่รู้จักอย่างกว้างขวางทั่วโลก ในส่วน บริษัท มาลีเอ็นเตอร์ไพรส์ จำกัด
ซึ่งเป็นบริษัทย่อยมีหน้าที่ดูแลงานด้านการตลาดและการจัดจำหน่ายในประเทศสำหรับสินค้าตรามาลี
และเป็นตัวแทนจำหน่ายนมยูเอชที ตราฟาร์มโชคชัย

  ในรอบปี 2549 บริษัทฯ มีธุรกรรมที่สำคัญ ๆ ดังนี้

-   บริษัทได้ออกโฆษณาใหม่เพื่อให้ผู้บริโภครุ่นใหม่ได้รู้จักมาลีมากขึ้นโดนใช้สโลแกน
    “เชื่อแล้วว่าดี” เพื่อเป็นการตอกย้ำการเป็นแบรนด์ชั้นนำของมาลี
    รวมทั้งคุณภาพสินค้าที่ดีของบริษัท ที่อยู่ในใจผู้บริโภคมากว่า 30 ปี

-   สำหรับตลาดต่างประเทศ บริษัทได้ออกผลิตภัณฑ์สับปะรดบรรจุถุง pouch
    สำหรับลูกค้าที่เป็นกลุ่มร้านอาหารในต่างประเทศ (restaurant chain)

-   บริษัทได้แต่งตั้งผู้แทนจำหน่ายสินค้ามาลีแบรนด์ในประเทศฟิลิปปินส์
    เพื่อขยายตลาดสินค้าตรามาลีให้เป็นที่รู้จักแพร่หลายมากขึ้นในต่างประเทศ

-   ในไตรมาสที่สี่ บริษัทร่วม อัลไล แอนซ์ เซลล์ ยุโรป
    ได้เลิกกิจการและมีการชำระบัญชีเรียบร้อยแล้ว

-   บริษัทฯ ได้ลงทุนในสายการผลิตใหม่เพื่อผลิตเครื่องดื่มบรรจุขวด PET
    ทำให้บริษัทมีบรรจุภัณฑ์ที่หลากหลายทั้งกระป๋อง กล่องกระดาษยูเอชที และ ขวด PET
    สามารถตอบสนองความต้องการของลูกค้าและผู้บริโภคได้เป็นอย่างดี

บริษัทฯ ได้รับการรับรองมาตรฐานคุณภาพ HACCP, GMP, IFS (International Food
Standard) และ BRC (British Retail Consortium) อีกทั้งยังได้นำระบบไคเซนมาใช้
เพื่อเพิ่มประสิทธิภาพการผลิตอย่างต่อเนื่อง ทำให้เชื่อมั่นได้ว่าบริษัทฯ
ผลิตแต่สินค้าที่มีคุณภาพตามมาตรฐานสากลและใช้วัตถุดิบที่มีคุณภาพผ่านกระบวนการผลิตด้วยเทคโนโลยีที่ทันสมัยและปลอดภัยเพื่อตอบสนองความพึงพอใจของลูกค้าอย่างสูงสุด
อีกทั้งยังมีระบบบำบัดน้ำเสียเพื่อช่วยรักษาสิ่งแวดล้อม ตั้งแต่ปี 2542 บริษัทฯ
ได้จัดทำวิสัยทัศน์เพื่อสร้างความเป็นผู้นำในธุรกิจอาหารแปรรูป
โดยมีแบรนด์เป็นที่ยอมรับในระดับสากล
และมีกลยุทธ์ที่จะเพิ่มส่วนแบ่งการตลาดอย่างมากและรวดเร็วโดย การขยายแบรนด์สินค้าที่มีอยู่
และหาแบรนด์ใหม่, การตลาดระดับสากล, สินค้าและบริการที่มีคุณภาพ,
การจัดการระบบกระจายอำนาจ และการสร้างพันธมิตรธุรกิจ

บริษัทฯยังได้รับรางวัลต่อเนื่องถึง 4 ปีซ้อนตั้งแต่ปี 2546 ถึง 2549 จากนิตยสารรีดเดอร์ ไดเจสต์
ฉบับภาษาไทยซึ่งเป็นหนึ่งในนิตยสารชั้นนำของโลก ในฐานะที่ “มาลี”
เป็นหนึ่งใน“เครื่องหมายการค้า” ที่ได้รับความเชื่อถือและไว้วางใจจากผู้บริโภคมากที่สุดยี่ห้อหนึ่ง

ในรอบปี 2549 บริษัทฯ ได้ออกผลิตภัณฑ์ใหม่ดังนี้

-   น้ำผลไม้มาลีพาสเจอร์ไรส์ 100% แอปเปิ้ลเขียวและองุ่นแดง
    โดยได้รับการตอบรับอย่างดีจากผู้บริโภค ทำให้น้ำผลไม้มาลีพาสเจอร์ไรส์
    100%มีส่วนแบ่งการตลาดเพิ่มขึ้นมาอยู่ในอันดับที่ 2 ภายในเวลาอันรวดเร็ว

-   น้ำแครอทผสมน้ำผลไม้ มาลีเวจจีส์ 100%
    เพื่อตอบสนองความต้องการของผู้บริโภคชื่นชอบแครอทและใส่ใจสุขภาพ

-   น้ำผลไม้ มาลีทีนยูเอชที 40% ส้มผสมกล้วย องุ่นผสมลิ้นจี่ และส้มผสมมะนาว
    ทำให้บริษัทมีส่วนแบ่งการตลาดเพิ่มขึ้นอย่างมากในตลาดน้ำผลไม้ระดับกลาง

-   น้ำองุ่นผสมบูลเบอรรี่ 40% ผสมเกรป ซีดส์ น้ำส้มผสมมะเขือเทศ 40% ผสมคอลลาเจน
    และตรามาลีพลัส โดยวางจำหน่ายในร้านเซเว่น อีเลเว่น เท่านั้น

บริษัทฯ ยังยึดเจตนารมณ์ที่จะมุ่งมั่นพัฒนาผลิตภัณฑ์ที่มีคุณค่าสำหรับผู้บริโภค
พัฒนาบุคลากรเพื่อเพิ่มประสิทธิภาพในการทำงาน และให้การบริการที่ดีสำหรับลูกค้า
เพื่อให้สมกับเป็นผลิตภัณฑ์ที่ได้รับความไว้วางใจจากผู้บริโภคมาเกือบ 30 ปี